description: Технологичното решение Masterpass е създадено основно за улесняване на транзакциите в електронната търговия

title: Mastercard пуска нова дигитална платформа за разплащания в България

maintext:
© В© Jonathan Bainbridge / Reuters
69%
от анкетираните в България са на мнение, че пластиката ще бъде заменена от смартфон в близко бъдеще.
В средата на следващата година MasterCard ще предложи на българския пазар нова услуга - лесния за използване дигитален портфейл MasterPass. Това обявиха от компанията по време на MasterCard Innovation Forum 2016 в Будапеща. "България е сред страните с най-иновативни потребители в района на Централна и Източна Европа", каза Брайън Морис, ръководител дигитално развитие в картовия оператор, и това е една от причините компанията да инвестира тук и да представя нови услуги.Платформата MasterPass, която вече е активно в 33 страни по света, е решение за дигитално разплащане с еднократно въвеждане на данните от дебитната или кредитната карта на потребителя. "Приложението е същото като пластмасовата карта във физическата среда - дигитално средство за разплащане", обясни за "Капитал" Артур Туремка, генерален мениджър на MasterCard за Балканите. На практика платформата е улеснение при пазаруване онлайн и през мобилно устройство. Ако компанията, от която пазарувате, работи с Masterpass, означава, че можете да регистрирате картите си веднъж, а при всяко плащане просто да натиснете Masterpass бутона в сайта, от който пазарувате. "Това е, от една страна, инструмент, който да направи дигиталните транзакции по-бързи и по-удобни за потребителите", допълни Туремка. Очаква се платформата да бъде представена на местния пазар около средата на 2017 г., казаха още от компанията.Това показва последното проучване на MasterCard за настроенията както на бизнеса, така и на потребителите по отношение на използването на нови технологии. Това по думите на Морис е причината MasterCard да инвестира в иновации тъкмо в този регион.Според резултатите от изследването, обхванало 23 хил. души в 23 страни, потребителите в Централна и Източна Европа са много по-склонни да иновират и се интересуват много повече от дигитализация на бизнеса в сравнение с тези в западната част на континента."По наша оценка до 2020 г. около една трета от транзакциите ще са дигитални и ще има 34 млрд. свързани устройства", каза Брайън по време на MasterCard Innovation Forum 2016 в Будапеща. Затова компанията ще се развива тъкмо в посока дигитализиране на разплащанията, а ЦИЕ и в частност България са от особен интерес. "В България е най-високото ниво на използване на смартфони в ежедневието в региона - пет часа всеки ден", каза той и допълни, че страната е лидер по отношение на ентусиазма за въвеждане на технологични решения в областта на разплашанията. Последното се дължи в немалка степен на динамично развиващата се в България стартъп екосистема, каза още Артур Туремка. От компанията споделиха, че водят преговори с няколко български банки за въвеждане на високотехнологични решения за електронно и безконтактно разплащане.Освен разширяването на обсега на MasterPass от компанията обявиха и други свои планове. Едни от горещите теми в корпорацията в момента са биометрични данни и умни аксесоари, с което картовият оператор се опитва да си заслужи репутацията на иновативна компания. MastrerCard разработва, а вече и предлага на пазара в САЩ технологии за безконтактно разплащане чрез warеаbles и различни други обекти. На иновационния форум в Будапеща бяха представени възможности за разплащане чрез гривни, смартчасовници, пръстени и дори дистанционни за автомобил. Другото нововъведение е валидирането чрез биометрични данни - както пръстови отпечатъци, така и сканиране на лице и очи, които да заместят PIN-кодовете при нареждане на транзакции през мобилни устройства. От компанията обещават иновациите скоро да стъпят и на европейския пазар.


description: Американските производители помагат цената да се задържа в тесен диапазон, смятат анализатори

title: Петрол между 40 и 50 долара за барел до края на годината

maintext:
Евтиният петрол намалява и транспортните разходи, като традиционните производители изнасят за нови точки по света
© JEAN-PAUL PELISSIER
MAE намали прогнозите си за търсенето заради азиатските икономики
Задържането на цената на петрола в интервала около 40-50 долара за барел може да се окаже новата действителност на пазара в следващите месеци. Суровината се задържа около този диапазон за шести пореден месец, след като се оттласна от февруарското си дъно, пише Wall Street Journal. И докато това пречи на спекулантите, предвидимостта е добре дошла за петролодобивните компании, които се опитват да ограничат загубите си.
Една от основните причини петролът да се задържи толкова дълго в този диапазон са американските производители. Множеството компании в страната реагират положително при покачването на цената, която води до активизиране на производството.
Инвеститорите реагираха на данните и цената на американския лек суров петрол (WTI) изгуби около 2.5 долара за четири дни, като във вторник барел от него се търгуваше срещу 45.20 долара. По-тесният ценови диапазон кара инвеститорите да се придържат към краткосрочните позиции в опит да завоюват малки печалби от цикличността на цената.
Тревожни сигнали от Изток
МАЕ посочва като причина забавянето на китайската икономика, което е довело до излишъци от суровината в страната. Според изследването държавите в региона са извлекли максимума от ниските цени на петрола, което не предполага рязко повишаване на търсенето.
Един от положителните ефекти на евтиния петрол е разнообразяване на клиентелата, пише Bloomberg. На единия фронт ОПЕК се конкурира с Русия за европейските клиенти. Саудитска Арабия търси позиция на полския пазар, а Обединените арабски емирства изнасят директно за Румъния. Ниските транспортни разходи и желанието за краткосрочни сделки пък стимулират норвежките компании да търгуват с Бахамите, а Алжир да продава петрол на Куба и Австралия.
Последното движение на петрола нагоре от началото на септември показа именно това. Суровината поскъпна с 10 долара в рамките на една седмица и това доведе до увеличаване на активните нефтени платформи в САЩ до 414 към края на първата седмица на септември по данни на Baker Hughes. На месечна база това са 33 нови кладенеца. Дневното производство в страната догонва увеличението на капацитета, достигайки 8.46 млн. барела на ден, по-малко единствено от Русия и Саудитска Арабия."Това е пазар за сделки, не за дългсрочна инвестиция. Просто изглежда, че има много хора с къс хоризонт, главно заради отявлената цикличност", коментира Лий Кайзер, портфолио мениджър в Russell Investments, цитиран от WSJ. Очакванията на анализаторите са цената да остане в този тунел до края на годината.Докато играта между търсене и предлагане в САЩ продължава да мести цената, Азия може да окаже допълнителен натиск към поевтиняване. Международната агенция за енергетика (МАЕ) рязко понижи прогнозите за търсенето на международния пазар, визирайки потреблението в Азия, където се намират и най-големите ползватели на суровината. Китай, Индия и Япония общо ползват над 20 млн. барела дневно към края на миналата година по данни на BP. Агенцията очаква ръст в потреблението с 1.2 млн. барела на ден в световен мащаб през 2017 г., 200 хил. по-малко от предишното проучване.

fasttext_language: bg


description: Новата продажба от съдебен изпълнител е по искане на Столичната община и е на по-ниска цена

title: Два успоредни търга вървят за "Карфур" в Стара Загора

maintext:
Няколко магазина на "Карфур" в момента се предлагат за продажба заради дългове, след като бизнесът на веригата в България рязко се сви последните години
© НАДЕЖДА ЧИПЕВА
18.1 млн. лв. е търсената цена за хипермаркета в последния обявен търг.
Няколко дни преди да приключи продажбата на магазина на "Карфур" в Стара Загора по искане на Alpha Bank, втори съдебен изпълнител обяви същия имот на търг, но с друг взискател и на по-ниска цена. Новата процедура е всъщност второ предлагане на имота по искане на Столичната община, след като първата продан се провали. Търсената сега цена е малко над 18.1 млн. лв. спрямо 22.6 млн. лв. преди около два месеца. В същото време на 12 септември приключва търгът, организиран от частен съдебен изпълнител Иван Стръмски с взискател гръцката банка, където потенциалните купувачи трябва да предложат най-малко 22.4 млн. лв. Това е само един от обектите на "Карфур", обявени за продан заради дългове. Най-големият от тях – в столичния The Mall, вече беше взет от кредитора Уникредит Булбанк.Новият търг се организира от частен съдебен изпълнител Гергана Илчева и е втори опит да се осребри активът на длъжника "КМБ България", през който веригата оперира в България. Имотът е ипотекиран в Alpha Bank, но взискател е Столичната община, на която дружеството дължи данъци. При предишната процедура не се яви нито един кандидат, нямаше дори и огледи. Цената от 18.1 млн. лв. сега включва както хипермаркета с площ 9255 кв.м, така и парцела под него, където има подземен паркинг. За същия имот в понеделник приключва подаването на предложения от потенциални купувачи в процедурата, организирана от Иван Стръмски.Магазинът в Стара Загора е открит през 2012 г., когато "Карфур" все още имаше силни позиции на пазара. През последните две години обаче компанията изпитва затруднения, сметките й са под постоянен запор, щандовете са полупразни, а броят на магазините се сви до шест от 21 през 2014 г. Само през миналата година приходите на компанията намаляха с близо 60% до 59.6 млн. лв. Финансови проблеми има и гръцката Marinopoulos, която държи правата за франчайз на Carrefour за България, Албания, Босна, Хърватия, Македония, Черна гора, Сърбия и Словения. В края на юни компанията поиска защита от фалит, след като беше поискана несъстоятелността й от страна на кредиторите, а в края на август стана ясно, че Marinopoulos най-вероятно ще бъде изкупена от конкурента си Sklavenitis.В края на миналата седмица приключи и търгът за най-стария обект на "Карфур" в страната – този в Бургас. Магазинът е с площ 12.6 хил. кв.м, а търсената цена от 14.5 млн. лв. включва също и идеални части от паркинга, земята и общите части на комплекса "Бургас плаза", където се намира магазинът. Частният съдебен изпълнител Тотко Колев не беше открит за информация дали продажбата е била успешна. В случай че първото предлагане се провали, следващият търг ще започне при 20% по-ниска цена.Обектът в Бургас беше последният собствен магазин на веригата, обявен за продан заради необслужвани дългове на "КМБ България". Подобни процедури бяха организирани и за хипермаркета в недостроения мол Plaza West в "Люлин". Успешно засега приключи единствено продажбата на най-големия магазин – в софийския The Mall на "Цариградско шосе", който стана собственост на кредитора Уникредит Булбанк. Банката обаче реално не плати цената от 32 млн. лв., а я приспадна от дълга на компанията.


description: Притесненията за европейския банков сектор и ниските цени на петрола карат инвеститорите да се въздържат от поемане на риск. В Токио Nikkei се понижи...

title: Азиатските борси затвориха надолу

maintext: Притесненията за европейския банков сектор и ниските цени на петрола карат инвеститорите да се въздържат от поемане на риск. В Токио Nikkei се понижи с 1.39%, китайският SHANGHAI се прости с -0.22%, а в Сеул KOSPI затвори надолу с 0.42%. В момента пазарите в Европа са притеснени за Deutsche Bank, която може да плати рекордна глоба в САЩ. Това може да се отрази на финансовото й състояние, което притеснява инвеститорите и се пренася на борсите в Европа и Азия. На Уолстрийт индексите затвориха с леки повишения заради по-добрите данни за потребителското доверие в САЩ.


description: България и Чехия, селото и градът, уединението и социалните контакти – Марек, Аглика и двете им деца постоянно са в търсене на баланса. А Градец е мястото, където за момента го намират

title: Семейство Хучала между два свята

maintext:
Илюстрация Увеличаване Автор: Цветелина Белутова Смаляванеа>
Седим на терасата на къщата им в софийското село Градец, построена по чешки тертип и съвсем наскоро сдобила се с акт 16. Марек пече чушки, съпругата му Аглика наглежда 18-месечната Тереза, а 5-годишният им син Дамян ентусиазирано обикаля около чушкопека. Четиримата са едно от няколкото млади семейства с деца в Градец, изнесли се от София, за да потърсят спокойствието на живота на село. Стигат до това решение, когато Аглика е бременна с първото дете и им трябва по-просторно жилище.
Аглика е човекът, който прекарва у дома повечето време с децата и съвсем естествено по-силно усеща предизвикателствата на селския живот. "Зимният период се оказа по-тежък, не излизаш навън, няма с кого две приказки да си кажеш." Подобно на повечето села около София, и Градец има някои проблеми с инфраструктурата: зимата се случва токът да спре, а транспортът е едва четири пъти на ден – факт, който прави почти немислимо пътуването до града с две малки деца. "Застояването на село обаче ми помогна да открия много неща, като например, че няма да мога да живея в някое изолирано родопско село, както съм си мислела. Това тук е златната среда – хем си близо до града, хем си на усамотено място."
"Свобода" е думата, която Марек споменава няколко пъти във връзка с живота в къща извън града. А за недостатъци трудно се сеща. Не може обаче да подмине сравненията с родната си Чехия, където на 15 км от столицата няма село със спиращ ток, режим на водата и транспорт по три-четири пъти на ден. "В Чехия предварително се мисли за бъдещето – на някои места миналата година имаше по-малко вода и ето тази вече има проекти за нови язовири. Планира се 15-20 години напред. Това ми липсва тук – никой не мисли дългосрочно."
"През 2004-2005 г. ми беше по-трудно – България беше първата по-източна държава, в която отидох. Тук никой не намаляваше на пешеходни пътеки, шофьорът на автобуса спираше да си пазарува картофи, а пътниците седяха да го чакат. Всички имаха много време за всичко. Нямаше метро. В Студентски град имаше един магазин и нищо друго. Но пък плюсовете бяха, че когато отидеш някъде из България, хората бяха много гостоприемни – все те канят да влезеш да хапнеш, без да те познават."
Днес вратите са налице, Марек тъкмо е започнал нова работа, а Аглика също ще търси професионална реализация от есента, когато децата тръгват на градина в София. Питам семейството как си представят живота си след още пет години. "Ние сме гъвкави хора и зависи как ще вървят нещата в града", казва Аглика. "Представям си, че още ще сме тук. Просто двете деца ще ходят в София на училище и на детска градина. Социалната ни среда ще си остане там. Колкото и да не искаме, оставаме свързани със София."
"На всеки казвам, че съм селянин, понякога и селяндур", споделя Марек Хучала през смях и след глътка бира. Роден е в Тржинец, Североизточна Чехия, и е прекарал детството си на село. "Винаги сме имали голям двор, животни. Имах нужда пак да търся свободата, не можех да си представя да живея в града.""Сетихме се, че тук имаме един изоставен парцел с бунгало. Поинтересувахме се какви са плановете на баща ми за него и той каза, че на драго сърце ще ни го прехвърли да строим. В София живеехме в един от кварталите на хората от "голямото добрутро" и ни беше омръзнало, пък и ни беше тясно. Искахме да се усамотим, да сме близко до природата. В големия град, особено столица, от сутрин до вечер се тича и хората са много напрегнати. Пък едно дете няма нужда от това."Марек обаче се чувства напълно в свои води. "Успокояващо ми е да си дойда тук вечер след работа, чувствам се по-свободен. Мога да се разходя, да изляза сутринта да тичам. В София навсякъде има коли и блокове, психологически се чувстваш все едно някой през цялото време те гледа." Придвижването не го притеснява, защото пътува до работата си като мениджър продажби в Siemens за 40 минути. "В предишната си работа имах колеги, които от "Манастирски ливади" до "Младост" стигаха за същото време."Семейство Хучала са обмисляли и вариант да живеят в Чехия, където освен уредената среда цените на имотите са значително по-ниски. Притесняват ги обаче социалните контакти – за разлика от Градец там не може просто да наминеш да видиш какво прави съседът. "Засичате се в автобуса или в магазина и си говорите пет-десет минути на вие, казва Марек и откровено признава, че в България се чувства повече вкъщи.Семейство Хучала обича да посреща гости, а тези, които идват с деца от София, не бързат да си тръгват. "Всичките приятели на Дамян и Тереза се радват, че са близо до природата. Когато дойдат братовчедите им, започват да се занимават с пясъци, огньове и други момчешки неща, които в апартамента няма как да се случат. Тук почти не минават коли и ги оставяме да се разхождат сами – няма какво да им се случи", споделя Аглика. Питам я няма ли все пак нещо, което липсва на малките от живота в града. "Баба и деди", отговаря Дамян, който до двегодишен е имал възможността да живее врата до врата с родителите на Аглика. Тереза обаче не само не тъгува по нещо от София, но и буквално се е родила в Градец, у дома си. "Единственото неудобство беше, че още нямахме врати и трябваше да отопляваме коридора с духалки."


description: Природозащитници оказват силен натиск върху дясноцентристкото правителство

title: Норвегия спира противоречиви планове за проучвания за петрол в Арктика

maintext:
Контролираната от правителството петролна компания Statoil е един от най-големите поддръжници на проекта
© Reuters
Защитници на плановете твърдят, че това ще създаде нови работни места.
След като беше подложено на интензивен натиск от природозащитници, норвежкото дясноцентристко правителство реши да спре плановете си за
в Северния полярен кръг, и в райони, в които херингата хвърля хайвер, пише
проучване на петрол в нови райони в Арктика и на места, в които рибата хвърля хайвер. Министерството по петрола се отказа от предишното си решение относно области в близост до Лофотенските острови, които саFinancial Times.Плановете на правителството предизвикаха недоволство, тъй като коалиционното споразумение от 2013 г. изрично отхвърляше проучвания за петрол да се извършват край Лофотенските острови и други арктически области, като например Вестерален. Министерството по петрола, което все още иска да отвори за проучвания районите около Лофотенските острови и Вестерален след изборите следващия септември, остана неподготвено за мащаба на реакциите срещу плановете си. То заяви, че променя намеренията си, за да успокои обществото."Разбира се, че това е обявяване на война. Този вид политики са отпреди 20 години. Те пропускат какво се случва по света", казва Джони Берфьорд, председател на Норвежката асоциация на собствениците на рибарски плавателни съдове."Толкова бях ядосана. Това е пълно отричане на промените, които се случват по света", твърди Нина Йенсен, ръководител на норвежкия клон на природозащитната група WWF.Потенциалните проучвания в Лофотенските острови и Вестерален са изключително противоречиви и изправят тези, които твърдят, че това ще създаде нови работни места, срещу природозащитниците. Норвежки правителствен представител признава, че плановете са "много провокативни". Миналата седмица в Осло се състоя демонстрация срещу проучванията за петрол.Берфьорд твърди, че аргументът за създаването на заетост е погрешен, тъй като отварянето на тези области ще струва повече работни места, отколкото ще осигури. "Репутацията на норвежката риболовна индустрия, на норвежкото правителство и на норвежката петролна индустрия ще пострадат", смята той.Контролираната от правителството петролна компания Statoil е един от най-големите поддръжници на отварянето на областта около Лофотенските острови за развитие и твърди, че в противен случай норвежката петролна продукция ще продължи да спада. Ръководството на Statoil дори наскоро заяви, че петролът от Лофотенските острови ще бъде "добър за климата", защото норвежкото петролно производство има по-ниски емисии в сравнение със средните в глобален мащаб. Това твърдение обаче беше отхвърлено от природозащитниците.Анализатори изразяват скептицизъм за това колко доходоносни ще бъдат новите области предвид факта, че производството на петрол от тях е малко вероятно да започне преди 2030 г., когато новите технологии може да са променили обема на търсенето на петрол."Не съм сигурен, че тези райони ще бъдат доходоносни. По-скъпите производители като Норвегия ще се сблъскат с много нови предизвикателства", обяснява Тина Салтвед, анализатор от Nordea Bank.


description: Откъс от развиващия се в България дебютен роман на Гарт Грийнуел

title: Каквото ти принадлежи

maintext: В началото на годината София и България гледаха от почти всички литературни рубрики в англоезичните медии. Причината: развиващият се в столицата роман "Каквото ти принадлежи" на Гарт Грийнуел. Историята разказва за американец, който преподава в София и в тоалетните на НДК се запознава с Митко - младеж, на когото плаща, за да прави секс с него. В хода на една хаотична и емоционално конфликтна връзка героят трябва да се изправи пред собственото си минало, а градът често ражда паралели между настоящето и травмиращото му детство в американския Юг. Макар и фикция, историята на Грийнуел е базирана на собствения му опит на американец, прекарал четири години в София покрай преподавателската си работа.Появата на романа на англоезичния пазар провокира изцяло вълна от позитивни отзиви, като често заглавието му присъства от класациите за най-добри издания през последната година. BBC го определя като "литературната сензация на годината", за в. The Guardian книгата е най-вече за щетите, които може да нанесе едно лишено от любов детство, а според в. New York Times – вече класика. На гърба на българското издание живеещият в САЩ писател Мирослав Пенков я определя като важна книга, "чието влияние е колкото литературно, толкова и общокултурно".По-рано този месец романът получи номинация за Националната награда за литература на САЩ.Появата на "Каквото ти принадлежи" на български е дългоочаквана – откъс от него, когато той е все още под формата на новелата "Митко" , се появи в Light през 2013 г. Романът ще бъде представен в присъствието на Гарт Грийнуел на 4 октомври в Литературен клуб "Перото". Авторът пристига по покана на Къща за литература и превод. Разговор с него пред Light очаквайте по-късно този месец.Преводач е Надежда Радулова, редактор е Димитър Кенаров, а художественото оформление на Пeтр Шпонкап. Издава Black Flamingo Publishing.През следващите няколко седмици неведнъж потърсих Митко и след третата или четвъртата ни среща реших да го поканя в апартамента си. Исках го само за себе си, без обичайната ни публика в НДК, където разни мъже се навъртаха пред вратата на кабинката или слухтяха, притиснали уши о стените, както самият аз правех, когато се оказвах сред неизбраните. Копнеех за повече време и уединение с Митко, но същевременно с това се чувствах неловко, тъй като осъзнавах колко глупаво е да допускам в дома си един почти непознат. Спомних си предупреждението на някакъв мъж, който ме покани на кафе в голямото заведение в централния корпус на Двореца, след като се бяхме срещнали в тоалетните. На тия момчета, каза ми той, не може да им се има доверие, ще те разберат какъв си, що си, ще се раздрънкат в работата ти, пред приятелите ти, ще те оберат – и наистина ме обраха, веднъж успешно, а втория път успях да сграбча ръката на младежа в мига, в който я измъкваше от джоба ми, след което ме изгледа ужасено и офейка, горкото момче. Останалата част от предупрежденията на онзи мъж минаха покрай ушите ми – никой нямаше да бъде предаден, разкриването на тайни, които самият аз не си давах кой знае какъв зор да пазя, не би навредило никому; никога не съм бил добър в прикриването на каквото и да било, по природа имам склонност към изповеди. С Митко вече бяхме правили секс; малко след това, докато седях на една слънчева пейка, защото все още беше топло, макар да бе ноември и гроздовете да се бяха съсухрили, както си висяха на лозниците, реших да се върна в тоалетните долу и да го поканя. Уговорихме се за следващата вечер и очите му светнаха при вида на мобилния ми телефон, който за първи път извадих в негово присъствие, за да си запиша номера му. Грабна го от ръцете ми и чак когато вече го държеше, попита Mozhe li?, и докато го наблюдавах как отваря и разглежда различните приложения и екрани, си спомних за предупреждението на онзи мъж.Но това опасение не беше в състояние да ме разколебае, така че идния следобед, след като приключих часовете, тръгнах бързо към центъра. Срещнахме се отново в НДК, където го сварих в групичка с още трима-четирима мъже до срещуположната на входа стена. Щом се появих, те се разпръснаха, макар че не тръгнах към тях, а неловко застанах на прага. Митко, който стоеше с гръб към мен, се обърна, усмихна се и ми подаде ръка, като в същото времеми кимна да излезем вън от тоалетните, далече от приятелите му (ако изобщо му бяха приятели), и ме поведе нагоре към площада. Докато изкачвахме високото стълбище и се отдалечавахме от подземните помещения, които винаги бяха изглеждали твърде тесни за него и където влажните плочки по стените притискаха фигурата му, гласа му, дружелюбното му излъчване, почувствах наред с предвкусваната възбуда неочакван прилив на щастие. Kak si, попитах го, докато прекосявахме градината пред НДК, а той ми показа кокалчетата на дясната си ръка – ожулени, обелени, прясно разранени. Разправи ми, че се сбил с някакъв мъж там долу, макар да не ми стана ясно каква е била причината за конфликта. За миг хванах ръката му, вгледах се в раничките, които го правеха да изглежда едновременно свиреп и уязвен, и си представих как ще ги почистя, ще ги намажа с мехлем и ще притисна устни в тях. Но такава нежност не беше характерна за нашите срещи, още по-малко в този момент, когато той взе да пресъздава боя и да размахва юмруци във въздуха. Тръгнахме надолу по булевард "Левски".Дългите крака на Митко поглъщаха тротоара, докато подтичвах след него; той говореше през цялото време, но успявах да хвана само откъслеци от онова, което казваше. За първи път го попитах къде живее, а той отвърна S priyateli, дума, която използваше често и която не знаех как да тълкувам, тъй като извън обичайните й значения Митко я използваше и за клиентите си. Докато опитвах да се ориентирам в потока на речта му (често прекъсван с razbirash li), постепенно ми се изясни, че Митко сновеше от място на място; понякога преспиваше при въпросните приятели, понякога кръстосваше улиците до сутринта. Когато времето беше лошо, се прибираше в малка таванска стая, за която някакъв приятел му бе дал ключ (Edna mansarda, обясняваше ми, като с ръце описваше формата на покрив) – с матрак, ала без отопление и течаща вода.Изглежда, Митко чувстваше известно неудобство да говори за тези неща, затова и смени темата, като ми заяви, че макар да съм го намерил в НДК, където прекарал голяма част от деня, той през цялото време се пазел за вечерната ни среща. И казвайки това, ми хвърли кос поглед (Razbirash li?), а аз усетих как се изчервявам от вълнение. Митко също изглеждаше превъзбуден, преливащ от енергия, която го тласкаше напред, и докато крачехме по "Левски" към "Граф Игнатиев" и прекосявахме безброй по-големи и по-малки улици, неведнъж ми се наложи да го сграбча за ръката и, Chakai chakai chakai, да го дръпна от прииждащия поток коли. Когато завихме по "Граф Игнатиев", той взе да се спира пред множеството магазини за електроника и заложни къщи и да преценява продуктите по витрините.Останах изненадан колко много знае за изложените телефони и таблети; в монолога му се промъкваха английски думи за характеристиките на апаратите – пиксели, карти памет, живот на батерията, информация, която беше чопнал оттук-оттам, от рекламите и брошурите, които събираше при всеки удобен случай. Опитах се да го накарам да побърза, нетърпелив да се приберем вкъщи и притеснен от все по-недвусмислените намеци, особено след като ми обясни, че настоящият му телефон, модел, който очевидно се надяваше да смени с по-нов, бил подарък от негов приятел. Тази дума, podarak, щеше отново и отново да изскача в разговора ми с Митко въпросната вечер, като, изглежда, се отнасяше към почти всичките му притежания.Накрая се добрахме до края на "Граф Игнатиев" и в момента, в който приближихме малката река, опасваща центъра на София, всъщност просто канавка за мръсни води, Митко каза Chakai malko и пристъпи от тротоара в оскъдно затревената площ по брега на реката. Направих още няколко крачки и се обърнах да го видя, макар едва да го различавах (беше се стъмнило; както си вървяхме, бе паднала есенна нощ), изправен на брега, докато се облекчаваше във водата. По всичко личеше, че изобщо не му пука от минувачите или от натоварения трафик по една от най-оживените улици в София; а когато забеляза, че го гледам, Митко се изплези и размаха члена си, при което струята описа висока дъга над водата и заблещука на светлината от преминаващите коли.Този негов жест беше така невинен, пропит с такава детинска дързост, че усетих как в отговор глуповато му се усмихвам и се изпълвам с добронамереност, която ме понася към метростанцията и към предстоящото ни кратко пътуване. В София имаше само една линия на метрото (макар да бяха планирани повече и из кварталите на целия град да зееха огромни изкопи), затова в натоварените часове изглеждаше сякаш целокупното население пъпли под земята и бива поглъщано и изплювано на порции от затварящите се врати. В мотрисата за "Младост" нямаше места, при което с Митко се разделихме и най-сетне застанахме на разстояние един от друг, притиснати от други тела. Митко изучаваше картите над всяка врата, наблюдаваше как спирките, през които минавахме, просветваха, но от време на време ме поглеждаше, сякаш да се увери, че все още съм там или че все още е обект на вниманието ми, и погледът му вече не беше невинен, ама изобщо – поглед, който ме фиксираше, пълен с обещания, чиято жар отново ме хвърли в хватката между удоволствието и смущението, както и във възбуда, така невъобразима, че се наложи да отвърна очи.Когато изпълзяхме от последната спирка на метрото в "Младост 1" и се разплискахме с останалите пътници по булевард "Андрей Сахаров", с изненада установих, че Митко доста добре познава района. Веднага щом се ориентира в обстановката, посочи един от т.нар. blokove, мизерни сгради с апартаменти от съветски тип, които се редяха от двете страни на булеварда, и заяви, че там живее един от неговите priyateli. Както винаги се случваше, докато бяхме заедно, се почувствах леко раздразнен, тъй като разбирах само откъслеци от разказите му, хем заради лошия ми български, хем защото той не спираше да говори някак си кодирано, при което рядко схващах естеството на описваните от него връзки, както и причината да приключат по начина, по който бяха приключили. Никога дотогава не бях срещал някого, който да съчетава такава прозрачност (или подобие на прозрачност) с толкова тайнственост, че едновременно да изглежда преекспониран и скрит зад непроницаеми защити.


description: Според икономистите от банката въздействието от британския вот върху страната ще започне да се усеща в края на тази или началото на следващата година

title: Уникредит: България е в добра позиция за противодействие на ефектите от Brexit

maintext:
За България шокът от Brexit се оценява на 1.1% от БВП за периода 2016-2017 г., като за тази и следващата година се очаква "скромно забавяне" на растежа, посочва Кристофор Павлов
© ЮЛИЯ ЛАЗАРОВА
Демографските проблеми в България остават сериозно предизвикателство.
Ефектите от решението на Великобритания да напусне Европейския съюз (ЕС) ще започнат да се усещат в българската икономика не по-рано от края на тази или началото на следващата година. Страната обаче има възможности за противодействащи мерки, с които да се смекчи евентуалното негативно въздействие – най-вече по линия на фискалната политика. Това посочват главният икономист на Уникредит Булбанк Кристофор Павлов и колегата му Любомир Митов, който е главен икономист на италианската група майка Unicredit за Централна и Източна Европа (ЦИЕ).Възможният полезен ход те виждат във вземането на фискални мерки, така че бюджетната година да приключи с нулев или малък дефицит, от порядъка на около 1%. Това би позволило на правителството да увеличи инвестиционните си разходи през 2017 г., с което да се неутрализират част от негативните ефекти, посочват икономистите. Теоретично други възможни мерки биха били повишаването на основния лихвен процент, което обаче България не може да приложи заради ограниченията на валутния борд, и създаването на по-добри условия за банките да финансират бизнеса чрез облекчаването на изискванията за резервите им. Митов обаче отбелязва, че няма смисъл от подобни действия от страна на БНБ, тъй като и в момента финансовите институции в страната разполагат с ликвидност и активно предлагат кредити.Според икономистите до момента България не изпитва пряко отрицателно влияние от свързаната с Brexit нестабилност на пазарите, но ще бъде засегната в по-средносрочен план заради очакваните сътресения в еврозоната, за чиято икономика търговията с Обединеното кралство е от голямо значение. Очакванията на Unicredit са още през четвъртото тримесечие Великобритания да изпадне в рецесия, а прогнозите за растежа във валутния съюз също са ревизирани надолу – до 0.2% за 2016 г. в сравнение с очакваните 0.4% преди вота за Brexit. По оценки на анализаторите на италианската група до края на 2017 г. излизането на Великобритания от ЕС ще изтрие 0.7% от БВП на еврозоната в сравнение със сценария отпреди референдума.За България шокът от Brexit се оценява на 1.1% от БВП за периода 2016-2017 г., като за тази и следващата година се очаква "скромно забавяне" на растежа, посочва Павлов. През юли той и екипът му понижиха прогнозата си за страната до 3.2% за 2016 г. и 3% за 2017 г. в сравнение със съответно 3.4% и 3.6%, очаквани преди британския вот.Забавянето на усвояването на средствата от ЕС, което не беше изненада с оглед на започването на нов програмен период, доведе до спад в инвестиционните разходи на правителството. Изненада обаче беше степента на забавяне, което доведе до ситуация, в която има нужда от инвестиции в инфраструктура, има фискална възможност за това, но няма подготвени проекти, отбелязва главният икономист на Уникредит Булбанк. Икономиката на страната обаче е показала, че растежът й не зависи в толкова голяма степен от европейските фондове и е все по-балансиран, а натрупаната през втората половина на 2015 г. и началото на 2016 г. положителна инерция на пазара на труда допринася съществено за по-добрия растеж. В допълнение специално за тази година ръстът е подкрепен и от това, че България "чупи рекорди" в някои сектори като приходите от международен туризъм силното производство на пшеница , което ще подкрепи износа. Все по-голям принос за възстановяването и нарастването на експорта имат и услугите, главно благодарение на аутсорсинг сектора, посочва Павлов.Оптимизъм за бъдещия растеж идва и по линия на изчерпването на свободния производствен капацитет, което според анализаторите на банката е добра новина за инвестициите. "За първи път от 2008 г. капацитетът за посрещане на очакваното търсене е на отрицателна територия, което означава, че ако бизнесът иска да се възползва от допълнителното търсене, трябва да инвестира", обяснява икономистът.В дългосрочен план основните предизвикателства, с които страната трябва да се справи, остават демографските проблеми, намаляващата производителност на труда, липсата на качествено образование, което да формира аналитични умения у младите хора и да отговаря на потребностите на бизнеса, както и необходимостта от ясна миграционна политика, насочена към задържането на таланти, посочва Любомир Митов. По думите му в момента България е единствената страна в ЦИЕ, която има балансиран растеж, но след кризата от 2008 г. потенциалът за растеж на икономиката съществено се е забавил и без мерки за подобряването му конвергенцията на доходите в страната спрямо тези в Европа ще отнеме десетилетия.


description: Компанията ще се насочи към електрически и безпилотни автомобили

title: Ford предупреди за спад в печалбата догодина заради инвестиции

maintext:
© В© Vincent Kessler / Reuters
Ford запазва прогнозата си за годишните продажби на сектора в САЩ на ниво от 17.8 млн. броя (колкото и през 2015 г.), но компанията очаква догодина продажбите да започнат да намаляват и да достигнат 17.5 млн. през 2018 г. Продажбите във Великобритания също ще започнат да се свиват, макар от компанията да не се наеха с конкретни прогнози.
Печалбата на Ford от основния ѝ бизнес с автомобили ще продължи да расте поне до 2018 г., но все по-големите инвестиции в електроколи, автономни автомобили и други нови форми на
предвижване ще намалят печалбата на компанията през 2017 г. В коментар към инвеститорите Ford обърна внимание и на по-големите си очаквания за икономическите щети от излизането на Великобритания от Европейския съюз. Първоначалните прогнози бяха за спад в приходите с 400 до 500 млн. долара, докато от компанията вече говорят за намаление от 600 млн. долара.
Изпълнителният директор Марк Фийлдс призова инвеститорите да гледат в дългосрочните планове и да не обръщат толкова внимание на моментните резултати на компанията. По негови думи Ford се опитва да наруши модела на обикновено производство и продажби на автомобили на индивидуални собственици. "Наистина мислим как да променим бизнес модела си. С години мислехме само за автомобила и как да го продадем. Сега мислим как той се ползва. Така изминатите километри стават наистина важна мярна единица, толкова важна, колкото и колко коли сме продали", обяви той пред инвеститорите.
Ford ще инвестира 4.5 млрд. долара в електрификация на автомобили, като по план компанията ще разполага с 13 електрически модели до 2020 г. Миналия месец от компанията обявиха, че се работи по план, според който ресурсите ще бъдат насочени към това тя да стане първият масов производител на
автономни коли. Амбициите са първата серия от тях да е готова през 2021 г.
Прогнозите на Ford са, че до края на следващото десетилетие автономните автомобили може да отговарят за 20% от продажбите й. "Нелогично е Ford да не бъдат наградени за своя агресивен подход в електрическия сектор особено предвид това как Уолстрийт се държи с транспортните и технологичните компании в последно време", коментира Ребека Линдланд, анализатор за Kelley Blue Book.
Автопазарът в Европа продължава да се възстановява
Европейският автомобилен пазар продължава през август възстановяването, което започна след достигнатото през 2013 г. дъно, показват данните на Асоциацията на европейските автомобилопроизводители. Повишенията се очаква да отслабнат, тъй като икономическите перспективи в Европа са помрачени от решението на мнозинството британци страната им да напусне ЕС. Докато Volkswagen се опитва да върне доверието на клиентите си, производители като Fiat Chrysler, Toyota Motor и Daimler извличат полза от растящото търсене и всеки един от тях записва ръст от поне 17% през август, който се счита за традиционно слаб месец при продажбите на автомобили. П рез първите осем месеца на 2016 г. продажбите в Европа са нараснали със 7.8% до 10.1 млн. автомобила. В България през август продажбите са нараснали с 26.3% на годишна база, а за осемте месеца повишението е близо 9%. През август в страната са продадени 2029 нови автомобила, а за осемте месеца на годината - 16 562.
Американският автомобилен производител Ford предупреди, че печалбата му ще се свие през следващата година поради планирани мащабни инвестиции в нови технологии, съобщава Financial Times. Това е третото такова предупреждение от юли насам, когато от компанията сигнализираха, че спадът в продажбите на индустрията в САЩ може да се отрази върху резултатите й. Производителят, който пръв предупреди за спада на продажби в автоиндустрията, обяви, че чистата му печалба ще намалее през 2017 г., но ще се възстанови през 2018 г., без да посочва конкретни числа.Резултатите, представени пред инвеститорите, показват лек спад в печалбата преди данъци, която се очакваше да бъде 10.2 млрд. долара за 2016 г. Ford очаква също така негативен ефект от 640 млн. долара заради изтегляне на автомобили от пазара. Миналата година Ford отбеляза рекордна печалба от 10.8 млрд. долара, която по първоначални планове трябваше да бъде надградена през тази година. След новините акциите на компанията поевтиняха с 1.8%.


description: След като нападнаха българските избори, германския парламент и Хилъри Клинтън, руските хакери се насочиха към спорта

title: Допинг национализъм

maintext:
© Christinne Muschi
Руската хакерска група Fancy Bear разби базата данни на Световната антидопингова агенция WADA и разпространи досиетата на американските спортисти, които са използвали забранени субстанции. От WADA предполагат, че това е отмъщение заради недопуснатите руски спортисти на олимпиадата в Рио де Женейро, които бяха уличени в употреба на забранени субстанции. Според досиетата тенисистките Серина и Винъс Уилямс са взимали редица забранени лекарства с разрешението на WADA. "Сестрите Уилямс зобали допинг с разрешение", написа сайтът epicenter.bg, който се списва от Валерия Велева. В дописката се цитира руски (естествено) учен, който твърди, че лекарствата, които са ползвани от сестрите Уилямс, са за тежко болни хора. Сайтът обръща внимание и на шегите в мрежата, където са сравнени фигурите на атлетичната Серина, която "не ползва допинг", и крехката Мария Шарапова, която сама си призна, че взима забранено лекарство през януари."За 3 години с допинг Серина Уилямс взе 7 титли от Големия шлем", заключава в заглавие "168 часа", цитиран от toposport.bg. В статията се изброяват успехите на Серина и Винъс Уилямс на сингъл и на двойки на тенис, както и се разказва за лекарствата, които двете сестри са взимали с позволението на лекарите от WADA. Според cross.bg пък сестрите Уилямс са били уличени във взимане на допинг, но WADA ги е покрила. След това обаче уточнява, че на тенисистките е било разрешено да ползват забранени стимуланти през годините от 2010 до 2015 г.Разбира се, руските канали се нахвърлиха върху информацията. Russia Today съобщи, че допинг пробата на четирикратната олимпийска шампионка Симон Байлс през 2016 г. е била положителна заради психостимуланта метилфенидат, но американската гимнастичка не е дисквалифицирана. През 2012, 2013 и 2014 г. й е разрешено да използва и амфетамин/декстроамфетамин. Байлс от своя страна обясни пред медиите, че от дете взима тези лекарства поради липса на концентрация.WADA потвърди пред Би Би Си, че руска хакерска група е пробила киберзащитата на агенцията. Естествено подозренията веднага паднаха върху дългата ръка на Кремъл, тъй като преди олимпиадата в Рио руската държава беше обвинена, че толерира използването на забранени стимуланти от нейните спортисти. Американски агенции твърдят, че групировката Fancy Bear е свързана с Главното разузнавателно управление на Генщаба на Руската федерация. Същата група преди време атакува български държавни сайтове, а по-късно и германския Бундестаг и Хилъри Клинтън."Дневник" цитира Дмитрий Песков, говорител на Кремъл, който разбира, се, изключи намесата на руските тайни служби в хакерската атака. Но целта на случилото се изглежда доста очевидна: руснаците се опитват да докажат на света любимата си теза - че всички са маскари, но наказват само избрани врагове на САЩ. Тук, разбира се, се загуби моментът, че Русия бе обвинена в държавно изградена система за допингиране, в която никакви системи за контрол не работят. Но руската пропаганда си работи, както умее - вече и в спорта.


description: Решението на южнокорейската компания е заради зачестилите информации за запалване или избухване на батерията на телефона по време на зареждане,...

title: Samsung изтегля от пазара Galaxy Note 7

maintext: Решението на южнокорейската компания е заради зачестилите информации за запалване или избухване на батерията на телефона по време на зареждане, съобщава Wall Street Journal. До момента от Samsung са открили 35 проблемни устройства от най-новия си модел смартфон в Южна Корея. Решението идва, след като в сряда от компанията обявиха, че са спрели доставките на телефона, който беше представен в Южна Корея в средата на август. Вече няколко новинарски агенции съобщиха за запалване на телефони, а в социалните медии се увеличава броят на снимките и видеата с изгорени телефони, макар те да не могат да бъдат проверени за автентичност.


description: 212 615 души на планетата притежават активи за поне 30 млн. долара, показва проучване на Wealth-X

title: Общото богатство на най-заможните хора в света достигна 30 трлн. долара

maintext:
Средната възраст на най-заможните хора в САЩ е 61 години, колкото ще навърши през октомври и най-богатият човек в света Бил Гейтс
Броят на свръхбогатите хора в света, които притежават активи за поне 30 млн. долара, се е увеличил с 0.6% през 2016 г. спрямо година по-рано и достига 212 615 души. Съвкупното им нетно състояние пък нараства с 0.8% до 30 трлн. долара. Въпреки скромните темпове на увеличение те продължават да са собственици на 12% от глобалното богатство, макар и да представляват едва 0.004% от пълнолетното население на света. Това показват резултатите от годишното проучване на свръхбогатите, изготвяно от базираната в Сингапур изследователска компания Wealth-X.
Докладът за 2015-2016 г. илюстрира и някои регионални различия в отделните континенти. Така например в Европа, Близкия изток и Африка състоянието на най-заможните хора се е свило с 2.4% заради негативните тенденции в развитието на капиталовите пазари, местните валути и икономиките в съответните страни. На обратния полюс е представянето на Азиатско-Тихоокеанския регион, където отчетеният ръст в състоянието на свръхбогатите е 3.9% благодарение на динамичното развитие на бизнеса и икономическия растеж. В двете Америки общото нарастване е с 1.5%, като основната заслуга за това има южният континент.Друго любопитно наблюдение е това, че във всички региони по света на най-голям ръст на активите си са се радвали най-богатите от най-богатите. Докато милиардерите отчитат покачване на състоянието си с 5.4% (или над два пъти повече от темпа на нарастване на глобалната икономика), при всички останали от проучваната група хора общият резултат е свиване в стойността на активите с 0.6%, посочват от Wealth-X.От компанията очакват към 2020 г. съвкупното състояние на най-заможните по света да достигне 46.2 трлн. долара, а броят им да надхвърли 318 хил. души.Анализаторите от Wealth-X отбелязват още и задълбочаването на разликата между половете. Макар и делът на жените сред най-богатите хора на планетата да остава непроменен – 13%, натрупаното от тях богатство вече е 11% от общото състояние на свръхзаможните в сравнение с 14% преди година. В числово изражение също има спад – средният размер на нетните активи, притежавани от една дама, към 2016 г. е 126.3 млн. долара при 147 млн. долара година по-рано. В същото време средното нетно богатство на един мъж расте от 139.8 млн. долара до 143.1 млн. долара.


description: 1. Studio Enthusiasm представи нов проект "Имало едно време"Продуктите от марката "Имало едно време" на SuiCo, компанията - собственик на...

title: Седмични новини за маркетинг и реклама ( 6 септември)

maintext:
1
2
3
4 © Капитал
1
2
3
4 © Капитал
1
2
3
4 © Капитал
1
2
3
4 © JACKY NAEGELEN
Продуктите от марката "Имало едно време" на SuiCo, компанията - собственик на "Крина", връщат традиционните за българската кухня варива, произведени в България. В тях влизат оризът, лещата и бобът, чието производство все още е силно ограничено. Изграждането на марката и графичното й изобразяване са дело на Studio Enthusiasm. Опаковките са изчистени, визията им връща към края на 70-те години - един от силните периоди за българското земеделие, а естетическото им оформление връща спомена за българските народни приказки. От Studio Enthusiasm разказват, че илюстрациите също така показват почит към българския илюстратор Александър Денков и работата му по "Български народни приказки" от Ангел Каралийчев, издадени през 1975 г. "През изкуството се предават по-лесно сложните идеи", обяснява Велина Мавродиева, творчески директор в Studio Enthusiasm. Тя добавя, че брандът "Имало едно време" не е вдъхновен от социализма, нито запълва пазарна ниша. "Това е създаден продукт с цел възраждане на славата на българското земеделие." Името на марката също напомня за приказка. "Това е разказ за историята на българските варива, но тя не спира във времето, а продължава и до днес", обясни Мариана Младенова, маркетинг мениджър на SuiCo.
2. Как се срина имиджът на козметичния бранд eos
Може да се каже, че социалните мрежи и влиятелните в тях личности издигнаха бързо продукта на пазара, който за известно време намери ниша, промотирайки органичните съставки, свежите цветове и интересната сферична форма. След това обаче балсамът за устни бързо беше забравен, а известните лица вече не искат да го рекламират, за да не бъдат асоциирани с бранд с негативен образ. Според Мат Ризета, изпълнителен директор на агенцията North 6th, цитиран от DigiDay, eos трябва да отклони вниманието от продукта си и да помисли в посока филантропия и лидерство. "Когато се опитваш да съживиш един бранд, тези стратегии са много по-ефективни от известните личности", казва той.
Фотограф: ERIC THAYER
Популярните в социалната мрежа потребители вече могат да монетизират публикациите си
и чрез реклами. Чрез програмата Amplify Push Program потребителите в САЩ имат възможност да зададат опция за поставяне на рекламно съдържание преди или след постовете им в Twitter. В замяна те получават част от рекламните приходи. Социалната платформа предлага два варианта за използване на услугата - чрез индивидуални реклами на всяка публикация или пакет рекламно съдържание за всички споделени видеа.
И в двата случая потребителите ще могат да добавят реклама към публикациите си както от мобилната, така и от десктоп версията на социалната платформа. Не всички обаче ще могат да се възползват от новата услуга. Twitter ще преценява на кои потребители да даде възможност да монетизират публикациите си.
4. Facebook въведе нова услуга за онлайн ваучери за пазаруване
Интернет гигантът надгражда възможностите за онлайн реклама в платформата. Потребителите вече могат да получават директно онлайн ваучери за намаление още при отварянето на спонсорирана публикация или да запазват тези, които биха представлявали интерес за тях в бъдещ момент. Намаленията могат да се получат чрез промокод или баркод, а потребителите получават регулярно напомняния за срока им на валидност. Целта на услугата е да помогне на рекламодателите по-лесно да предлагат своите промоции и отстъпки. По този начин те могат и лесно да проследяват кои продукти и услуги представляват интерес за потребителите и след колко време се възползват от отстъпката."Имаме желание да помагаме на рекламодателите да достигат до клиентите, които ги интересуват, и това да се случва по начина, по който те самите искат", казва пред AdWeek Дан Барак, мениджър продукти във Facebook. Спонсорирани публикации за намаления ще се появяват като постове на стените на потребителите и в страниците на компаниите във Facebook. Форматът им може да бъде разнороден, включително и новият формат Canvas, специално за мобилни устройства, който обединява видео, картина и действие в едно.
5.
Forbes се присъединява към PodcastOne
Фотограф: АНЕЛИЯ НИКОЛОВА
Чрез сделката с PodcastOne бизнес изданието има за цел да се насочи към още една ниша за монетизиране - радиото. PodcastOne е американска компания, основана преди три години от Норм Патиз, и излъчва повече от 200 радиопредавания. От октомври Forbes ще добави към списъка още четири. Те ще бъдат разделени в три категории според тематиката им - бизнес, технологии и за женската аудитория. Според Люис Дворкин, главен продуктов директор на Forbes, сделката с PodcastOne ще донесе на изданието сериозни приходи от реклама и същевременно ще помогне за събирането на база данни за слушателите и предпочитанията им. Съвместната работа на двете компании предполага и създаването на още съдържание. Forbes и PodcastOne планират да си партнират в правенето на подкастове за видеоигри, спорт, хип-хоп и др.
Нова броудкастинг груп" ще излъчва
квалификациите за Световното първенство по футбол
Продукцията "Пази се от живите мъртви" лансира мобилно приложение за Android, което дава възможност на потребителите да си направят снимки с добавени зомби ефекти.
Nike обяви Серена Уилямс за най-великата атлетка в новия си рекламен клип за тенис турнира от Големия шлем US Open.
Агенцията New Moment New Ideas обяви вакантна позиция за PR мениджър.
Компанията
Endeavor Bulgaria
обяви отворена
стажантска позиция
в сферата на маркетинга.
Графичното оформление е базирано на три фигури - земя, птичка, слънце, които предават основното послание за плодородието. "Задачата ни беше да създадем графична система, такава, че графичните елементи да бъдат лесно и гъвкаво адаптирани за различни нужди на клиента, свързани с брандиране и комуникация, без да се загубят смисълът и естетиката", казва Велина Мавродиева. Продуктите от марката "Имало едно време" са "ограничена серия", защото особено предлагането на боба силно зависи от количеството произведена продукция.Само допреди две години цветните балсами за устни eos бяха едни от най-модерните козметични продукти за поколението millennials (младите потребители на възраст между 15 и 35 години). Редица световноизвестни артисти ги препоръчваха и рекламираха. Всичко това приключи миналата година, когато бяха повдигнати редица обвинения и дела от хора, пострадали от продукта. Оплакванията бяха сходни - подути, зачервени и напукани устни. Създаде се лавинообразен ефект. Социалните мрежи преливаха от негативни коментари на хора, които споделят техните истории за последствията от използването на балсамите. Макар от компанията да твърят, че "последователното им придържане към високи стандарти е основен елемент от растежа им и не са видели въздействия върху марката", данните показват друго. Според Google Trends интересът към eos е на най-ниските си нива от ноември 2012 г.


description: Загубите за данъкоплатците от безсмисления проект са повече от половин КТБ

title: Грабежът "Белене"

maintext: 2 470 486 694 лв. Това е сумата, която българският данъкоплатец и електропотребител е загубил, за да финансира енергийната авантюра на три правителства, сладките сделки на няколко десетки фирми и възраждането на ядрения бизнес на руската "Росатом". Милиардната сметка – приблизително три магистрали "Тракия", се натрупа, след решението на правителството тази седмица да отпусне финансиране на НЕК, с което компанията да плати на руската "Атомстройекспорт" за поръчаното, но неплатено оборудване за АЕЦ "Белене". И това все още не е краят.Проектът за АЕЦ "Белене" заедно с модернизациите на АЕЦ "Козлодуй" в последните 30 години се превърна в ядрено перпетуум-мобиле за източване на средства от енергетиката и данъкоплатците - кранче за кражба на публични пари, подобно на това с КТБ. Възобновяването на проекта в началото на новото хилядолетие беше изцяло политически мотивирано, след това беше управляван в изгода на няколко фирми и политици у нас и накрая завърши както винаги, като сметката се плати от всички. И въпреки всички призиви за прекратяване или вкарване на икономически смисъл в проекта той си продължаваше с години, като милионите се трупаха и трупаха.Безспорно от проекта за АЕЦ "Белене" има двама големи печеливши, както се вижда от разходите на НЕК за изграждането на ядрената централа. Това са руската "Росатом" и консорциумът между WorleyParsons и "Риск инженеринг", който консултираше НЕК за изграждането на централата. Руската компания не само че ще си получи парите за поръчаното за АЕЦ-а оборудване, но и ще може да компенсира пропуснатите си ползи, ако купи обратно (естествено за част от реалната им стойност) и след това препродаде реакторите. Консултантите също си получиха парите (все още тече арбитражно дело за още 54 млн. евро), които достигат 400 млн. лв., стряскаща сума, като се има предвид ползата за НЕК от тяхната дейност – почти никаква.Проектът затъна в проблеми още през 2008 г., когато, вместо спешно да се удари спирачката, започна сериозното наливане на пари.Покрай големите печеливши обаче има много малки и средни играчи, които направиха енергийната катастрофа неизбежна и толкова тежка. На първо място, това са дузина политици, които разчитаха на проекта не само за политическото си оцеляване.За проблемите на АЕЦ "Белене" често са обвинявани мениджърите на НЕК. Например според едно от популярните в момента обяснения на политици от ГЕРБ през ноември 2008 г. двамата изпълнителни директори на държавната компания едва ли не самоволно подписали Допълнението към Споразумението за изграждане на ядрената централа, с което я ангажират със 673 млн. евро. Именно то е в основата на арбитражния иска на руската "Атомстройекспорт". Но подобни твърдения, разбира се, са просто измиване на ръцете.Както се вижда от обширната кореспонденция, част от която стана публично достъпна (виж факсимилетата), между НЕК, Министерството на икономиката и енергетиката и избраната през 2008 г. за стратегически инвеститор RWE проблемите в проекта са били сведени до вниманието не само на ресорните министри Петър Димитров и Трайчо Трайков, но и на премиерите Сергей Станишев и Бойко Борисов. Въпреки това с изключение на Трайков, който през цялото време е скептичен за АЕЦ "Белене", и моментните настроения на Борисов (който ту е за, ту е против проекта) корупционно-политическият керван си върви необезпокояван с години.Около строежа на АЕЦ "Белене" се беше организирал цял грозд от свързани фирми и интереси, които трябваше да печелят от него. Всъщност една от основните дейности на Богомил Манчев, чиято "Риск инженеринг" беше консултант на НЕК беше именно проектът за втората атомна централа. Например свързаната с него "Ривърсайд резиденшъл парк", както и "Съни инвест", свързана с КТБ, трябваше да построят жилищните комплекси на руските строители на АЕЦ "Белене".В проекта бяха въвлечени почти всички добре политически добре поставени компании. Например през 2008 г. на руската АСЕ беше прехвърлена задачата да разруши част от вече изградените конструкции на площадката на централата. Това обаче е направено, за да се заобиколи законът за обществените поръчки, който НЕК трябваше да използва, ако се беше захванал с дейността самостоятелно. През 2013 г. Агенцията за държавна финансова инспекция заключава, че това е незаконно и целта е била да се ограничи конкуренцията. В резултат на това няколко компании, включително свързаната със самия Манчев "Енергоремонт холдинг", "Евробилд" и "Еврометал" на спонсора на Георги Първанов Людмил Стойков, "Минстрой холдинг" (която плати 1.5 млн. лв. хонорар на Ахмед Доган за маркетингово проучване за строеж на ВЕЦ-ове) и т.н., получават договори на обща стойност 101 млн. евро. Сума, която според много експерти е силно завишена спрямо извършената дейност.Така въпреки съмненията за проекта при правителството на ГЕРБ той е продължен. "Още в първата междуправителствена конференция между България и Русия казах, че АСЕ трябва да прекрати производството на поръчаното оборудване, докато не се разберем как да продължим проекта", казва Трайчо Трайков, който в този период беше министър на икономиката и енергетиката. В началото на 2010 г. например на НЕК е забранено да превежда пари към руския изпълнител, което тогава добре се видя по рязко подобреното й финансово състояние. Трайков обяснява, че през цялото време притеснението е било за вече подписаните договорености, по които така или иначе е трябвало да се плати. "Искахме да опитаме да направим проекта както трябва, така че да е изгоден за нас", продължава Трайков.Част от обяснението за продължаването на АЕЦ "Белене" обаче е и натискът на свързани с ГЕРБ интереси. Например след идването на власт на партията на Бойко Борисов като основен лобист за проекта се изявява изпълнителният директор на "Лукойл - България" Валентин Златев. Златев винаги е бил близък на Борисов, макар че след осветяването на ролята му около АЕЦ "Белене" премиерът беше принуден да се разграничи от него. През 2010 г. обаче строителният и енергиен предприемач играе ключова роля по проекта, точно в годината, през която Борисов най-често менеше настроението си. "Просто нямаше консенсус за спиране на проекта", ще каже по-късно Трайков.


description: Депутатите гласува храните, които са дарени до 30 дни преди изтичането на срока на годност, да не бъдат облагани с данък върху добавената стойност...

title: ДДС върху дарените храни отпадна на първо четене в парламента

maintext:
Депутатите гласува храните, които са дарени до 30 дни преди изтичането на срока на годност, да не бъдат облагани с данък върху добавената стойност (ДДС). Премахването на данъка ще важи, само ако стойността на даренията на година не надхвърлят 0.5% от общия годишен оборот на данъчно задълженото лице, което ги прави.
Целта на поправките е да мотивират големите хранителни вериги да даряват храна, вместо да я изхвърлят. По данни на Българската хранителна банка всяка година се унищожават над 670 хил. тона храна. В същото време 21.2% от българите или 1.54 млн. души живеят в бедност.
"Основните ни притеснения винаги са били да се създаде такъв механизъм, че да не се стига до злоупотреби, защото дарителството е добро, стига да не засяга системата за ДДС", каза финансовият министър Владимир Горанов през юли след работна среща с обудсмана Мая Манолова и представители на браншови хранителни и неправителствени организации.


description: Премиерът пое координацията на българското председателство на ЕС; КФН отстрани "РСМ България" от проверката на застрахователи и пенсионни фондове; "Минстрой" инвестира над 20 млн. евро в мини в Македония

title: Какво се случи през седмицата

maintext:
Фотограф: Цветелина Белутова
Премиерът поема функциите на вицепремиера и министър на образованието Меглена Кунева и ще бъде национален координатор за подготовката и провеждането на председателството. Това стана ясно от прессъобщение на Министерския съвет (МС), публикувано след заседанието в сряда. Основният мотив за промяната е изтеглянето на българското председателство в първата половина на 2018 г. и "необходимостта от силен политически ангажимент и ускоряване на подготовката", пише МС. За логистиката и екипа на председателството ще продължи да отговаря Кунева. Координатор за инфраструктурата и сградния фонд ще бъде вицепремиерът Томислав Дончев, а вътрешният министър Румяна Бъчварова ще отговаря за сигурността. Координатори по отношение на бюджета за председателството, комуникационната стратегия, културната програма и приоритетите и програмата на председателството са съответно министърът на финансите Владислав Горанов, министърът на външните работи Даниел Митов, министърът на културата Вежди Рашидов и вицепремиерът Меглена Кунева.Комисията за финансов надзор (КФН) отстрани от проверките консултанта с най-много договори - "РСМ България". В свое разследване регулаторът е установил, че компанията е подала неверни данни за международните екипи, с които работи по задачата. Много от чуждите експерти са заявили по време на разследването, че не им е известно да са включени в такива прегледи, и посочват, че подписите върху техните автобиографии не са положени от тях. "РСМ България" проверяваше 15 застрахователи и фондовете на три пенсионни компании, които спешно трябва да си изберат нови проверяващи. Председателят на КФН Карина Караиванова е заявила, че са решени да финализират прегледите в срок преди края на тази година. Управителят на РСМ Изабела Джалъзова заяви, че ще излезе с официално прессъобщение.Лидерите на петте партии от Реформаторския блок се обединиха около кандидатурите на общинския съветник в София и член на Гражданския съвет на десния съюз Трайчо Трайков за президент и на ген. Съби Събев за вицепрезидент. Това стана на председателския съвет на РБ в четвъртък. Решението за подкрепа беше съобщено от председателя на предизборния щаб Найден Зеленогорски след съвещанието на реформаторите.За да станат факт, кандидатурите на двамата трябва да бъдат одобрени и от изпълнителния съвет на РБ, който се очаква да се събере на 8 септември. До избора на Трайчо Трайков и ген. Събев се стигна след преговори между петте формации в блока в продължение на няколко седмици. За президентската номинация се бориха четири кандидатури - на Трайчо Трайков и Гроздан Караджов, предложени от Гражданския съвет на блока, на проф. Велислав Минеков, издигнат от партията на Меглена Кунева "Движение България на гражданите", и на ген. Съби Събев, предложен от БЗНС. Ден преди решението на председателския съвет за излъчване на кандидатпрезидентската двойка на реформаторите лидерите обсъждаха номинациите, като всеки от тях трябваше да посочи кого от кандидатите за държавен глава подкрепя и зад кого не би застанал. Обсъждането оформи следния резултат: ДСБ и НПСД застанаха зад Трайчо Трайков, СДС подкрепи кандидатурата на депутата от гражданския съвет Гроздан Караджов, а ДБГ категорично възрази срещу номинирането му.Около час след изявлението на Зеленогорски за обединение около кандидатурата на Трайчо Трайков в. "24 часа" публикува на сайта си опровержение от лидера на СДС и министър на икономиката Божидар Лукарски. "СДС категорично няма да приеме номинацията на Трайчо Трайков - той е скрит опозиционер, а ние сме част от управлението. Тази кандидатура е мимикрия", обяви той. Малко след това зам.-председателят на СДС и депутат Костадин Марков пък опроверга Лукарски. "Ние стоим зад кандидатурата на Караджов, но ако партиите от блока се обединят около Трайков, ще го подкрепим", коментира Марков пред "Капитал".Четирите бойни самолета F-16 на Военновъздушните сили на САЩ са били предислоцирани днес в авиобаза Граф Игнатиево, съобщи българското военно министерство в четвъртък. Те трябва да започнат съвместна охрана на българското въздушно пространство в периода 9 - 16 септември заедно с нашите изтребители МиГ-29, които ще се използват приоритетно. Щатските самолети са от състава на 194-а ескадрила на Националната гвардия на САЩ. По време на мисията бойната авиация на България ще трябва да демонстрира способности да действа интегрирано със сили на съюзническите държави, въпреки че нашите МиГ-29 не разполагат с натовска система за опознаване "свой-чужд". Правителството прие решение за усилване на охраната на въздушното пространство на нашата страна от военновъздушните сили на България и на САЩ на 24 август. Решения за гарантиране на сигурността на съюзниците в Източна Европа бяха взети от страните - членки на НАТО, по време на последните две срещи на високо равнище на алианса в Уелс през 2014 г. и във Варшава през 2016 г.Ирина Бокова се връща на третото място в дипломатическата надпревара за генерален секретар на ООН. Българският кандидат е получила 7 "поощряващи" гласа, 5 - "обезкуражаващи", и 3 неутрални по време на третото тайно гласуване на страните - членки на Съвета за сигурност на ООН. Тя дели третото място със сръбския кандидат Вук Йеремич, който има същото разпределение на гласовете. Пред тях са бившият португалски премиер Антонио Гутереш и (11 "поощряващи" гласа, 3 - "обезкуражаващи", и 1 неутрален) и външният министър на Словакия Мирослав Лайчак (9 "поощряващи", 5 - "обезкуражаващи", и 1 неутрален). Това е третото тайно индикативно гласуване за най-високия пост в международната организация. Гласуват 15-те страни - членки на Съвета за сигурност - петте постоянни (Франция, Великобритания, Китай, САЩ и Русия), както и десетте временни. Те трябва да постигнат консенсус за най-подходящия кандидат или поне да изберат тази номинация, която няма да накара една или повече от петте постоянни страни - членки на Съвета, да наложи вето над избора."Всеки, който е влязъл в САЩ незаконно, ще бъде депортиран. Това означава да имаш закони", заяви републиканският кандидат за президент Доналд Тръмп. Той обеща да създаде "специално звено за депортация", което да се занимава с престъпници, подлежащи на експулсиране. Освен това каза, че ще въведе идеологически тестове за кандидатите за виза, които да установят дали приемат американските ценности. По думите му тези, които търсят узаконяване на статута си, трябва първо да се върнат в своите страни. Той обеща, че ще защитава интересите на афроамериканските и латиноамериканските работници, като ограничи броя на легалните имигранти. Тръмп посочи, че Мексико ще плати за изграждането на стена по границата между двете страни. Това изказване идва, след като мексиканският президент Енрике Пеня Нието коментира след разговор с него, че Мексико няма да плати за стената.Австрия е готова да влезе в конфронтация с други членове на ЕС заради нежеланието си да одобри споразумението за свободна търговия с Канада, посочи канцлерът Кристиан Керн. По думите му сделката включва много от спорните елементи на подобно споразумение, за което в момента Европа води преговори със САЩ. Напрежението идва, когато Европейската комисия иска сделката да бъде одобрена от 27-те правителства преди срещата на върха ЕС - Канада в края на октомври. За влизането в сила през 2017 г. е нужно и съгласието на Европейския парламент. "Това ще е следващият конфликт в ЕС, предизвикан от Австрия", заяви Керн. Опасенията са свързвани основно със стандартите за чистота на храните и правото корпорации да оспорват правителствени политики, ако сметнат, че определени регулации им пречат. Керн смята, че Comprehensive Economic and Trade Agreement (CETA) много прилича на Transatlantic Trade and Investment Partnership (TTIP), срещу което наскоро се обявиха френски и германски министри.Президентът на Узбекистан Ислам Каримов е починал, обяви Анкара в петък въпреки липсата на официално потвърждение от Ташкент. По-рано през деня се появи информация от Reuters за смъртта на 78-годишния лидер, който претърпя инсулт и се намираше в болница. След това турският премиер Бинали Йълдъръм съобщи по време на правителствено заседание за кончината на Каримов. Дошлият на власт през 1991 г. президент създаде режим, който редица правозащитни организации определят като един от най-репресивните в света. Каримов не е посочил свой наследник и вероятно предстои битка за власт сред приближените му.Първият министър на Шотландия Никола Стърджън заяви, че подема "нов дебат" за независимост и призова шотландците да "контролират собствената си съдба". Тя призна, че избирането на независимостта ще бъде "голямо решение", но ситуацията се е променила след британския вот за Brexit. Според нея гражданите ще трябва да вземат предвид "много теми", но "е правилно възможността за отцепване да бъде на масата". Стърджън посочи, че всяко социологическо проучване, проведено след вота за Brexit, е показало, че подкрепата за независимост е по-голяма, отколкото е била по време на референдума през 2014 г., когато гласоподавателите отхвърлиха отделянето от Обединеното кралство с 55% на 45%. "Въпреки че не взимам нищо за даденост, подозирам, че подкрепата за независимост ще бъде дори по-голяма, ако стане ясно, че това е най-добрият начин да защитим интересите си", коментира първият министър на Шотландия. Веднага след вота за Brexit тя заяви, че втори референдум за независимост е "много вероятен".


description: И още: Кристалина Георгиева - "жена на екшъна"; ЕС - още интегриране или разпад; Да се "сгазиш" сам на зебра; Газпром "свива чергата"

title: Мнения Daily - С Бокова унижението беше гарантирано

maintext:
Агресивният натиск бе в стил "който не е за Бокова, не е българин". Без възможност за мнение, без шанс за съмнение.
© АНЕЛИЯ НИКОЛОВА
Георгиева притежава достатъчно очарование, с което да тласне противниците си към компромис.
Фотограф: Thierry Roge
Ги Верхофстад: "Ако ЕС иска да възпре бунтовете срещу глобализацията, свободния пазар и отворените общества, на него ще му трябват повече водачи и по-малко мениджъри."
Фотограф: Vincent Kessler
Следващия път, когато пресичате, а колите наоколо фучат и не спират, не се заблуждавайте с мисълта: "Ако ме блъсне, той ще ме лежи."
Фотограф: Георги Кожухаров
Икономически са на "въжетата" и нямат средства да финансират сами "Северен поток - 2".
Фотограф: Maxim Shemetov
Трайчо Трайков
Фотограф: Надежда Чипева
Коментар от Иван Бедров, "Клуб Z"Целият проруски политически спектър се възпали, след като Министерският съвет реши да оттегли политическата си подкрепа за Ирина Бокова и да издигне Кристалина Георгиева като кандидат на България за генерален секретар на ООН. Последваха апокалиптични оценки - излагация, предателство, продажба на националните интереси... Това е силно обидно за мислещите българи, които проследиха цялата досегашна кампания на Ирина Бокова и знаят много добре защо тя не може да бъде избрана. Обидно е точно толкова, колкото и непоследователното поведение на българското правителство, което първо се огъна под натиска на подкрепящите Бокова, а после по още по-непохватен начин реши да се поправи. Унижението беше гарантирано и вече се случи.Сега остават фактите: България има нов кандидат, след като предишният се провали, но пък не се оттегля... Дори само този последен детайл е достатъчен, за да светне лампата и на най-недосетливите, че първият пост в ООН никога не е бил истинската цел.Ирина Бокова сама започна своята кампания за високия пост. Генералната директорка на ЮНЕСКО обикаля света вече две години, за да събира подкрепа. Днес този детайл може да е останал назад в паметта, затова да припомним: не българското правителство издигна Бокова за поста, а самата тя, която тогава вече активно работеше за кандидатурата си, поиска подкрепа от България. Последва формална подкрепа от кабинета на Пламен Орешарски, просъществувал с гласовете на БСП, ДПС и "Атака".На видимото нежелание на следващото правителство на ГЕРБ и Реформаторския блок да издигне официално Бокова бе отговорено с директен ултиматум от страна на АБВ на Георги Първанов - или издигате Бокова, или се оттегляме от кабинета. Агресивният натиск бе в стил "който не е за Бокова, не е българин". Без възможност за мнение, без шанс за съмнение.През цялото време беше ясно, че Ирина Бокова не може да получи подкрепа от някои от постоянните членки на Съвета за сигурност. Високопоставени американски дипломати нееднократно казваха пред различни събеседници, че САЩ и Великобритания никога няма да гласуват за представителка на най-висшата комунистическа номенклатура, която даже не опита да се отърси от етикета "кандидатката на Путин". Въпреки че никога не бяха изричани пред медиите, тези оценки не бяха спестявани на всеки, който се интересува от позициите на въпросните две държави.Кандидатът на България вече се казва Кристалина Георгиева. Въпреки постоянния ѝ висок рейтинг тя на практика е непозната на българите. Нейната кариера е преминала в световни организации, а до вчера отговаряше за бюджета в Европейския съюз като заместник на Жан-Клод Юнкер. Сега излиза в отпуск, за да се включи в кампанията за генерален секретар на ООН. Това изисква дипломатическата работа да е свършена предварително и Георгиева наистина вече да е постигнала компромис между петте постоянни членки на Съвета за сигурност.Кандидатиране без този багаж е прекалено рисково за репутацията както на Европейската комисия, така и на правителството в София. И въпреки това политическо-медийно-социологическият кръг продължава да твърди, че Бокова имала най-големи шансове. Сякаш хората не познават числата и не видяха слизането ѝ от трето на пето, а вече и на шесто място.Въпреки бушуващата словесна война в България следващият генерален секретар на ООН няма да бъде избран тук. Решението ще бъде взето някъде другаде. А кандидатурата на Ирина Бокова вероятно е изиграла ролята, която е трябвало да изиграе.Коментар на Барбара Везел и Макс Хофман, "Дойче веле"Кристалина Георгиева е автентичен човек. Тя е витална, казва си мнението и внимателно изслушва своите събеседници. Има чувство за хумор, а ироничните ѝ забележки могат да разсмеят дори най-сериозния еврократ. Дори по време на бюджетни преговори тя умее да развесели хората, а това говори за реторичен талант.В комуникацията вътре в ООН тя ще съумее да внесе такива нови нотки като лекота и хумор. В същото време българката е безгранично старателна и твърда като стомана. Нейните сътрудници в Брюксел казват, че за Георгиева няма спирачка. Всички в кабинета ѝ са по-млади от нея и работят на смени, за да ѝ насмогнат. В рамките на два дни тя прекосява седем времеви зони и през цялото време будното ѝ присъствие е осезаемо. А един генерален секретар на ООН има нужда тъкмо от такива качества.Очевидният аргумент гласи: досега начело на ООН не е заставал представител на Източна Европа. Но това не е единственият аргумент в полза на българката. В момента Източна Европа е пряко обвързана с проблемите, пред които са изправени както Европа, така и светът. Родната страна на Георгиева се намира на предния фронт на бежанската криза, директен съсед е на Турция и е само на 1500 километра от Алепо - символа на един ужасяващ конфликт. България е близо и до Молдова и Украйна - държави, които са в "замразен конфликт" с Русия.Георгиева е съвременник на вдигането на желязната завеса и на промените в Източна Европа. Като кандидатка тя се ползва с подкрепата на много държави в региона. Нещо повече: възможно е дори Москва да я одобри. Георгиева е живяла в Русия в продължение на две години, по времето, когато работеше за Световната банка. Тя говори добре руски, има отлични връзки в страната, вече се е срещала с президента Владимир Путин и с външния министър Сергей Лавров. Ако те двамата наистина искат източноевропеец да заеме поста в Ню Йорк, тъкмо Кристалина Георгиева има най-добрите шансове да спечели подкрепата на всички конкуриращи се лагери в световната организация.Време е жена да оглави ООН. За това настояват една трета от държавите членки, както и многобройни организации. Просто защото жените присъстват в политиката по различен начин от мъжете. Ангела Меркел също подкрепя Кристалина Георгиева. А българката освен това притежава няколко качества, които днес са жизнено необходими: през годините си в Световната банка тя е натрупала международен икономически опит. В същото време си е останала практичен човек, който се интересува единствено от резултатите. У нея я няма и суетата, тъй характерна за мнозина мъже на политическия терен. И още нещо: Георгиева притежава достатъчно очарование, с което да тласне противниците си към компромис и да ги спечели трайно на своя страна.Георгиева познава международните институции, но не е част от сложната машинария на ООН - за разлика от своя конкурент Антонио Гутереш. Именно затова тя ще влезе със свеж поглед към проблемите. В Европейския парламент я наричат "жена на екшъна" - а това си е комплимент. Българката умее да разговаря с всички - от левите до консервативните евроскептици. Тя е непринудена и обича практическите резултати. Проблемите решава не по идеологически критерии, а с оглед на онова, което е постижимо.Тя не е човек на политическите теории, на строгото разграничаване между ляво и дясно. В същото време добре разпознава неотложните теми: "Навсякъде хората се страхуват", казва тя в едно интервю. "Днес кризите се редят една след друга и дори се застъпват. Даже младите, образованите, благоденстващите градски хора изпитват страхове", добавя Георгиева. Тя самата обаче е безстрашна и това много ще ѝ помогне в ООН.Кризите в евросъюза:Коментар на Ги Верхофстад, бивш премиер на Белгия и лидер на либералите в Европейския парламент, за "Проджект синдикейт"Най-голямата заплаха за ЕС идва от самия него - кризата с политическото лидерство, която парализира институциите. И като че за да докажат тази теза, лидерите на държавите – членки от ЕС, се срещнаха наскоро в Братислава, Словакия, в опит да покажат солидарност и наченат процеса за реформиране на ЕС след Brexit. Те признаха, че настоящата организационна рамка на ЕС е неустойчива. Оскъдно обаче се говореше за смислени институционални или икономически реформи.Европейските лидери трябва да спрат с празнословните декларации. Институционалната импотентност на ЕС е очевидна, особено за враговете му. Затова днес съюзът е изправен пред ясен избор: поемане по пътя на обединението или неизбежно разпадане.Малцина лидери осъзнават, че истинската опасност пред ЕС – а и пред политическото им бъдеще – е статуквото. И с популистките движения из Европа, разбиващи традиционните партии на урните, прозорецът за предоставянето на истинска промяна бързо се затваря.Твърде много лидери припяват на местните националисти и популисти, грешно мислейки си, че така ще опазят рейтинга си на родна почва. Наместо това те трябва да показват истинско водачество и да се борят за общото благо.За да бъде победен популизмът, лидерите ще трябва да направят нещо за изоставените от глобализацията хора. Но те също ще трябва да разбият мита, че има бързо решение или че глобализацията може просто да бъде обърната. Противно на популистките доводи, протекционизмът няма да намали младежката безработица или неравенството в доходите.Ако ЕС иска да възпре бунтовете срещу глобализацията, свободния пазар и отворените общества, на него ще му трябват повече водачи и по-малко мениджъри.Наръчникът за овладяване на кризи на ЕС вече е изчерпан. Ние в Европа можем или да си заровим главите в пясъка, докато европейският проект бавно умира, или може да използваме кризата, за да започнем нов проект на подновяване и реформи.Правен цинизъм:От коментар на WebcafeСтаваме свидетели на висша форма на цинизъм - оказва се, че се търси начин не как да се предпази животът на пресичащия, а как да се предпазят шофьорите от по-тежки наказания. Според Висшия адвокатски съвет пешеходецът няма абсолютно право при пресичане на пешеходна пътека. То е условно, толкова условно, колкото всичко в тази държава.Становището на Висшия адвокатски съвет е само поредното утвърждаващо мнение по въпроса, зададен от главния прокурор, председателя на ВКС и правосъдния министър, за уеднаквяване на практиката в подобни случаи.Повод за запитването стана присъдата на Диян Станчев - мотористът, убил през 2011 г. на пешеходна пътека във Варна по непредпазливост 20-годишната Лора. Първоначално съдът даде на Станчев 2 години затвор, но последната инстанция прие, че Лора е "съпричинила" смъртта си, защото не е съобразила разстоянието до мотора и скоростта му.На пешеходеца не е предоставено правото да не държи сметка за приближаващите превозни средства, отсъди ВКС през март. Месец по-късно началникът на "Пътна полиция" старши комисар Бойко Рановски потвърди, че пешеходецът не е с предимство на пешеходна пътека.И ако мислите, че досегашните позиции звучат скандално, то Инспекторатът към Висшия съдебен съвет (ИВСС) също твърди, че правото на пешеходците дори на пешеходна пътека не е абсолютно. С други думи, пешеходецът е невинен само ако си стои на тротоара и го връхлети автомобил. Във всички останали варианти може да се окаже "съпричинител" на собствената си смърт.Казусът е абсурден, защото измества фокуса от спазване на закона към влизане в абсурдно тълкувание на закона. Така излиза, че властта, вместо да гарантира живота и здравето на всеки, се хвърля в поредица от нелепи обсъждания, които звучат така, сякаш в България дори и да те убият, сам си си виновен.В Закона за движение по пътищата пише, че пешеходците, които пресичат на пътека, МОГАТ "да сигнализират за намерението си чрез подаване на сигнал с ръка - лява или дясна ръка, изпъната нагоре или напречно на пътя". Дори тогава обаче те са задължени да се огледат, да съобразят разстоянието на превозните средства. Не става ясно как пешеходецът може да прецени спирачния път на автомобилите, скоростта им и разстоянието, на което са, на око, техническата им изправност и състоянието на гумите им. За сметка на това пише, че шофьорите са ДЛЪЖНИ да пропуснат пешеходците да минат, като намалят скоростта или спрат.Въпреки това тоталната нетолерантност към пешеходеца не просто не бива отхвърлена, а бива затвърждавана от различни експертни нива. Докато в други държави се чудят как да осигурят комфорт на пешеходеца и да намалят броя на автомобилите участници в движението, тук явно тенденцията е всеки да се качва на колата, защото като пешеходец не е в безопасност.Така че следващия път, когато пресичате, а колите наоколо фучат и не спират, не се заблуждавайте с мисълта: "Ако ме блъсне, той ще ме лежи." Единственият легнал може да се окажете вие.Енергиен гамбит:Коментар на бившия български посланик в Русия Илиян Василев в личния му блог "Писано и казано" С Нийл Бъкли разговаряхме по ролята и шансовете на "Северен поток - 2". Докато на стратегическо равнище Русия все още се носи по инерцията на идеята за стратегическия удар и специална свързаност с Германия, с което да всее раздор между нея и другите страни от Европа, и най-вече Източна Европа, на бизнес равнище в компанията протичат изключително интересни и в някои отношения радикални процеси по "свиване на чергата". Икономически са на "въжетата" и освен ако някакво чудо не се случи и Кремъл извади милиардите, които са им необходими, няма начин "Газпром" сам да финансира новите линии по "Северен поток".За да се разбере конгломерацията от фактори и процеси, които ще определят съдбата на проекта, трябва да се отчетат освен общия кредитен и финансов статус на газовата компания и редицата не по-малко "стратегически" проекти като "Алтай" и "Силата на Сибир", които също трябва да се финансират. Китайците охладиха ентусиазма си към авансовото им финансиране."АЕЦ "Белене" категорично не трябва да се строи в този момент, с тази история. Ако се стигне към търсенето на инвеститор, което е логична стъпка, ще дойдат само инвеститори, свързани с Кремъл."Трайчо Трайков, кандидат-президент на Реформаторския блок, пред bTV


description: Посещението на Виктор Орбан показа, че исканията на България към ЕС вече са сведени само до пари, но съюз с Вишеград няма да има

title: Елате ми на границата

maintext:
1
2 Спектакълът по границата, организиран от кабинета на премиера, служеше да предаде посланието, че България може да е като Унгария, ако искаме, но няма. Поне засега
© Надежда Чипева
1
2 Унгарския премиер Виктор Орбан обеща да удари едно рамо на българския си колега в Братислава, но това не е знак за стратегическо сближаване
© Надежда Чипева
Вишеградската група отдавна се опитва да разшири влиянието си в Източна Европа, но е трудно да се намерят допирни точки.
"Бъдещето на Европа се решава не в Брюксел, а тук, където стоим – на границата." - Виктор Орбан, премиер на Унгария, по време на посещението си на защитното съоръжение край Лесово
Братислава и шест месеца за новия ЕС
Европейските лидери със сигурност имат от какво да се притесняват. Обединяващата тема на срещата на ЕС-27 в словашката столица е "сигурност" - от границите и тероризма до икономиката и младежката безработица. Всъщност Братислава ще е само началото на шестмесечен процес за предефиниране на ЕС и в навечерието й валяха предупреждения да не бъде натоварвана със свръхнадежди. "Не бива да се очакват решения от Братислава, такива не са планирани... Това, което трябва да се очаква, са интензивен диалог и обмяна на мнения за съдбата на ЕС между 27 държави", подчерта говорителят на германското правителство Щефан Зайберт.
Всъщност по-показателни от темите в дневния ред са онези, които организаторите на форума се надяват да избегнат, за да не се стигне до прехвърчане на искри. Най-многото, което може да бъде постигнато в Братислава, е европейските лидери да успеят да демонстрират единство, което означава, че конфликтни въпроси като промени в договорите, мигрантски квоти, интеграция в еврозоната и стратегия за Brexit вероятно ще бъдат отбягвани и оставени за друг път.
"Търсим най-малкия общ знаменател, за да покажем, че не сме разделени. И ни е трудно да се разберем дори за това", признава пред в. Financial Times един от най-високопоставените преговарящи по подготовката за срещата. В същия дух бяха и думите на председателя на Европейската комисия Жан-Клод Юнкер от традиционната му реч за състоянието на съюза: "Никога преди не съм виждал толкова тясно общо поле между нашите страни членки, толкова малко сфери, по които те могат да се разберат да работят заедно. Никога преди не съм виждал национални правителства, които са толкова отслабени от силите на популизма и парализирани от страха от загуба на следващите избори."
Евроразломи
Най-големите разломи в Европа са по линията Север-Юг по отношение на икономиката и бюджетните ограничения и Изток-Запад по миграцията. Колко дълбоки са пукнатините показа призивът на люксембургския външен министър Унгария да бъде изгонена от ЕС заради това, че третира мигрантите почти като "диви животни".
В търсене на обединяващи теми в дните преди Братислава имаше няколко миниконклава на сходно мислещи държави освен Вишеградската четворка, опитващи се да формират общ политически фронт за прокарване на дневния си ред. Гръцкият премиер Алексис Ципрас например събра миналия петък в Атина държавите от т.нар. Средиземноморски клуб, които са против проповядваната от Берлин и северните държави линия на икономии. "Сега сме много, можем да създаваме неприятности", заяви след срещата италианският премиер Матео Ренци. Германия, Франция и Италия пък поведоха инициатива за "обща европейска армия" или "отбранителен Шенген" като символ на способността на Европа да гарантира сигурността на гражданите си.
Виждането в Берлин е, че усилията трябва да бъдат концентрирани върху прагматични въпроси, по които може да има бързи и видими резултати, като например дигиталната икономика и младежки програми, вместо да се обсъждат грандиозни визии по конфликтни теми. Това, изглежда, е и мотото на президента на Европейския съвет Доналд Туск, който ще председателства срещата в Братислава. Според него тя трябва да бъде "повратна точка" в защитата на външните граници на ЕС, за да може съюзът да отговори на двете най-големи притеснения на европейците - миграцията и тероризма. Ако европейските лидери не "вземат обратно пълния контрол" върху сигурността и границите на ЕС, популистите ще го направят вместо тях, предупреди Туск. Това превръща границата между България и Турция в приоритет, като в речта си Юнкер изрично поиска до края на октомври в България да бъдат разположени още 200 служители на граничната агенция Frontex.
Рискът е, че дори минималните очаквания към Братислава няма да бъдат изпълнени и всички важни неща ще бъдат оставени за след изборите догодина в Германия (парламентарни) и Франция (президентски). "За момента Германия е решила да не бърза с нищо. Така че по същество ще бъде затишие. В известен смисъл всички играем за време, което не е особено добре при сегашните обстоятелства", обобщава пред Politico дългогодишен дипломат от ЕС. На този фон дали Борисов ще получи исканите 160 млн. евро може би няма голямо значение.
По темата работи и Светломира Гюрова
Ако Виктор Орбан някога си е представял как би изглеждал защитният вал около неговата мечта за "Крепост Европа", посещението му на "граничното преградно съоръжение" край Лесово тази сряда трябва да е било сбъдната мечта. Триметрова двуредова ограда, с остра бодлива тел по средата. Десетки високопроходими джипове на "Гранична полиция" и стотици добре оборудвани граничари с термовизионни бинокли от едната страна на оградата, а от другата стърчи турска вишка, на която стоят въоръжени с автомати войници.Очевидно българският премиер Бойко Борисов не бе довел унгарския си гост точно на това място точно в този момент само за да му покаже шофьорските си умения на пресечен терен. Това беше поредното посещение на европейски лидер, когото Борисов води на границата. Очевидно е, че граничната охрана по турската граница, която беше модернизирана ударно, е нещо, с което българският премиер много се гордее. Тази фиксация на премиера обаче започва да става проблемна.Само три дни след "инспекцията" на границата беше срещата на европейските лидери в Братислава. Тя е първата след това, което бившият президент на Европейския съвет Херман ван Ромпой определи като "политическа ампутация от първа степен" - Brexit. В отсъствието на Великобритания останалите 27 страни ще се опитат да очертаят курса на ЕС след най-големия шок в досегашната му история, комбиниран с мигрантска криза и незатихваща финансова такава. Малцина очакват на нея да се вземат конкретни решения за бъдещето на обединена Европа. За сметка на това обаче отделните лидери със сигурност ще се опитат да придърпат чергата в своя посока.Посланието на българския премиер към европейските лидери вече е сведено съвсем до минимум. След като поиска от Ангела Меркел да се разбере с Турция, да ни пусне в Шенген и ако може, да ни покани в чакалнята на еврозоната, Борисов сега говори вече само за пари. И по-точно - 160 млн. евро. "От нашата страна на границата се веят българският и европейският флаг. Време е всеки от тях да си заслужи мястото", категоричен бе Борисов в изблик на втвърдяване на тона срещу ЕС, вероятно и заради стоящия до него Орбан. Целият спектакъл по границата, за който правителството извози четири микробуса журналисти, служеше да предаде това послание: можем да сме като Унгария, ако искаме, но няма. Поне засега.Думите на Борисов са ехо на неговия страх от маргинализация на страната в ъгъла на Европа, където тя остава все по-притисната между две амбициозни и авторитарни сили - Турция и Русия. Всяка от тях неведнъж е показвала, че е готова да използва различни форми на рекет, за да постига външнополитическите си цели в съседни по-малки държави, и българският премиер изпита това на гърба си само преди три седмици в Истанбул. След това посещение българският министър-председател започна още по-високо и силно да говори за отприщване на миграционен поток в западна посока. Сиреч - към България.Премиерът опита германската карта - посещението при Меркел трябваше да донесе надежда, но Берлин не можа да обещае повече от обикновено и затова разговорът отново стигна до пари. Тези 160 млн., за които сега внезапно настояваме, идват седмици след като Борисов заяви: "Въпросът не е да искаме пари или техника, разбира се добре дошла е, но ние имаме пари да си я купим". Това, което наистина искаме, е Европа да покаже сила и да застане зад гърба ни в поредицата от кризи, които ни обграждат. И именно тук изборът на съюзници рязко се ограничава.Срещата с неформалното лице на Вишеградската група - Виктор Орбан, беше умело комбинирано с друг герой от Балканите, когото Брюксел гледа под лупа - сръбският премиер Александър Вучич. Вишеградската група отдавна се опитва да разшири влиянието си в Източна Европа , но Унгария, Чехия, Словакия и Полша имат малко общи цели и нито една от тях не отговаря на българските. Една от тях е нежеланието им да приемат обща бежанска политика, която ЕК се опита да наложи чрез квотни системи за разпределение на бежанците през 2015 г. и най-вече - фокусът върху нуждата Европа да бъде "затворена". "Всички трябва да разберат, че бъдещето на Европа се решава не в Брюксел, а тук, където стоим. Затова успешната защита на България е в наш общ интерес", заяви Орбан на границата с Турция. Това е красиво изречение, но то обръща дебата. Бъдещето на Европа не може и няма как да бъде обвързано с това, което става на турско-българската граница и опитът да се представи по този начин едновременно подкопава единството на ЕС и разделя все повече групите в него. Това върши работа за втората обща цел на Вишеградската група: ЕС да стане по-широк, но по-слаб съюз, в който източноевропейските страни да жънат всички ползи на членството, включително непропорционална част от еврофондовете, но пък да не бъдат подлагани на досаден мониторинг от Брюксел.Това може и да звучи особено привлекателно за доста хора в България, но отслабването на общите европейски институции и разхлабването на и без това клатещия се съюз е последното, от което София има нужда в момента. Борисов го съзнава и затова фотосите с Орбан са хубава поза, която и Борисов знае, че ще останат само това. Между опцията да играе с "лошите момчета" или да се примири само с това да получи пари от Брюксел засега, той очевидно избра второто.Всъщност сигурно ще получим тази помощ, но истината е, че с бежанската сделка с Турция мигрантските маршрути се изместиха към Италия и същинският натиск от по 23 хил. души на месец е там. В сравнение с това около 2000 души, навлезели в България през август, са доста по-скромна заплаха. Но пък добра възможност за снимки.


description: 2.3 млн. лв. е стойността на проекта, който ще намали прекъсванията на тока на 29 квартала в София.ЧЕЗ приключи подмяната на 1000-метров кабел...

title: ЧЕЗ подменя стари медни кабели с алуминиеви и се надява на по-малко кражби

maintext:
Подмяната на кабела започна в средата на август и трябва да бъде завършена до края на октомври.
2.3 млн. лв. е стойността на проекта, който ще намали прекъсванията на тока на 29 квартала в София.
ЧЕЗ приключи подмяната на 1000-метров кабел високо напрежение, който осигурява електрозахранването на част от северните квартали на София. Това е част от по-мащабен проект, който предвижда смяната на общо 2250 метра кабел под земята, който ще намали до минимум прекъсванията на тока в 29 квартала, в които живеят 75 хил. абонати. Това са районите "Люлин", "Надежда", "Илинден", Красна поляна, "Възраждане", "Сердика" и Връбница. Стойността на проекта е 2.3 млн. лв. и е част от 10-годишната инвестиционна програма на дружеството. Подмяната на кабела започна в средата на август и трябва да бъде завършена до края на октомври. Само за тази година от компанията са предвидили инвестиции в подмяна на мрежата на стойност 95 млн. лв., които са одобрени от енергийния регулатор. До момента една трета от електоразпределителната мрежа на София вече е подменена, коментираха от ЧЕЗ.Една от причините за подмяната на кабела е дългият срок на експлоатацията му, коментира Петър Холаковски, изпълнителен директор на "ЧЕЗ Разпределение България", по време на официалното приключване на първата фаза на проекта. По думите му електрическата инфраструктура на София е изградена преди 40 години и е на границата на своя живот.Томаш Пецка, главен директор "Управление на активите" в компанията, обаче призна, че подмяната се прави, за да бъдат намалени и кражбите на кабели, които са сериозен проблем за компанията. От там се надяват, че новият кабел няма да представлява интерес за крадците, тъй като е алуминиев вместо меден, както досегашните. Освен това той е с двойно по-голям диаметър и изолация. Последният случай на кражба беше през юни и заради него без ток останаха 20 хил. клиенти, а за отстраняването на самата авария бяха изхарчени 40 хил. лв.ЧЕЗ ще посрещне подготвен есенно-зимния сезон и може да гарантира, че няма да има аварии в района на Северна България, който обслужва. Това коментира Цветомир Ралчев, директор на дирекция "Стратегическо планиране и развитие на мрежата" в компанията. Той обясни, че в момента се прави профилактика на мрежата чрез термо- и ултразвукова диагностика, която може да открие слабите места, където могат да възникнат проблеми.Инвестиционният план на компанията предвижда и подмяната на електропроводи, които захранват туристическите центрове, обясниха от дружеството.